### NN 49/2017 (24.5.2017.), Rješenje Agencije za zaštitu tržišnog natjecanja klasa: UP/I 034-03/15-01/036, urbroj: 580-10/65-2017-091 od 5. svibnja 2017.

AGENCIJA ZA ZAŠTITU TRŽIŠNOG NATJECANJA

1136

Agencija za zaštitu tržišnog natjecanja, na temelju članka 30. točke 2., članka 31., članka 49. stavka 1. i 2. i članka 58. stavka 1. točke 9., u svezi s člankom 8. Zakona o zaštiti tržišnog natjecanja (»Narodne novine«, broj 79/09 i 80/13), u upravnom postupku utvrđivanja narušavanja tržišnog natjecanja sklapanjem zabranjenog sporazuma, pokrenutom po službenoj dužnosti protiv poduzetnika Fred Bobek d.o.o., sa sjedištem u Vodicama, Put Gaćeleza 5 b, zastupanog po odvjetnicima iz Odvjetničkog društva […], sa sjedištem u […], na temelju odluke Vijeća za zaštitu tržišnog natjecanja u sastavu: Mladen Cerovac, mag. iur., predsjednik Vijeća, Vesna Patrlj, dipl. iur., zamjenica predsjednika Vijeća, Denis Matić, dipl. iur. i mr. sc. Tatjana Peroković, članovi Vijeća, sa sjednice 19/2017., održane 5. svibnja 2017., donosi

RJEŠENJE

I. Prihvaćaju se mjere, uvjeti i rokovi koje je predložio poduzetnik Fred Bobek d.o.o., sa sjedištem u Vodicama, Put Gaćeleza 5, i to na način kako slijedi:

a. U tipskim »Ugovorima o servisiranju« članak 6. stavak 5. mijenja se i glasi: »Fred Bobek d.o.o. će kao pažljivi gospodarstvenik analizirati stanje na tržištu i sukladno tome izdati cjenike sa preporučenim prodajnim cijenama. Fred Bobek d.o.o. odobrava poslovnom partneru bazični rabat od\_\_\_\_.«

b. U tipskim »Ugovorima o distribuciji« članak 9. stavak 2. mijenja se i glasi: »Rabat je definiran prema tablici koja čini sastavni dio ovog ugovora, a za proizvode koji nisu navedeni u tablici, rabat će odrediti uvoznik posebno.«

c. U Ugovorima o distribuciji i Ugovorima o servisiranju u kojima je u bilo kojem dijelu označena riječ »marža«, navedena će se riječ zamijeniti s riječi »rabat«.

d. U svim ugovorima koji sadrže odredbu koja glasi: »Prodavač se obvezuje da u slučaju prestanka važenja ili raskida ugovora ne smije prodavati vanbrodske motore bilo koje druge marke ili proizvođača u trajanju 2 godine od datuma prestanka važenja ugovora«, rečena će se odredba brisati.

e. U svim ugovorima, cjenicima i drugim ispravama Freda Bobeka u kojima se spominju preporučene cijene naznačit će se da one nisu obvezujuće.

f. Fred Bobek d.o.o. obvezuje se na sklapanje aneksa ugovora u roku od 3 (tri) mjeseca od dana dostave prijedloga preuzimanja obveze izvršenja određenih mjera, uvjeta i rokova, odnosno od 8. ožujka 2017.

II. Predložene mjere, uvjeti i rokovi iz točke I. izreke ovog rješenja ocjenjuju se dostatnima za otklanjanje negativnih učinaka i ponovnu uspostavu tržišnog natjecanja na tržištu distribucije rezervnih dijelova marke Honda Marine, kao i u pogledu ostalih proizvoda iz asortimana poduzetnika Fred Bobek d.o.o. u Republici Hrvatskoj.

III. Predložene mjere, uvjeti i rokovi iz točke I. izreke ovog rješenja ovim rješenjem postaju obvezni za poduzetnika Fred Bobek d.o.o.

IV. Utvrđuje se da, nakon izvršenja mjera iz točke I. izreke ovog rješenja, nema uvjeta za daljnje vođenje postupka protiv poduzetnika Fred Bobek d.o.o.

V. U slučaju da Agencija za zaštitu tržišnog natjecanja utvrdi kako se poduzetnik Fred Bobek d.o.o. ne pridržava utvrđenih mjera, uvjeta i rokova iz točke I. izreke ovog rješenja, takvo postupanje smatrat će se povredom Zakona o zaštiti tržišnog natjecanja, što će se utvrditi posebnim rješenjem kojim će se izreći i upravno-kaznena mjera.

VI. Poduzetnik Fred Bobek d.o.o. obveznik je plaćanja upravne pristojbe u iznosu od 24.500,00 kuna. Upravna pristojba uplaćuje se u korist Državnog proračuna Republike Hrvatske.

Rok izvršenja: bez odgode, a najkasnije 8 (osam) dana od dana dostave ovog rješenja.

VII. Ovo će rješenje biti objavljeno u »Narodnim novinama« i na mrežnim stranicama Agencije.

Obrazloženje

1. Postupak utvrđivanja narušavanja tržišnog natjecanja

Agencija za zaštitu tržišnog natjecanja (dalje: Agencija) pokrenula je zaključkom od 30. srpnja 2015., po službenoj dužnosti, na temelju članka 38. stavka 1. i članka 39., u svezi s člankom 8. Zakona o zaštiti tržišnog natjecanja (»Narodne novine«, broj 79/09 i 80/13, dalje: ZZTN), postupak protiv poduzetnika Fred Bobek d.o.o., sa sjedištem u Vodicama, Put Gaćeleza 5 b, zastupanog po odvjetnicima iz Odvjetničkog društva […], sa sjedištem u […], (dalje: Fred Bobek), radi utvrđivanja predstavljaju li pojedine odredbe ugovora koje taj poduzetnik sklapa s distributerima i serviserima proizvoda marke Honda Marine i svih ostalih proizvoda iz asortimana poduzetnika Fred Bobek zabranjeni sporazum u smislu članka 8. ZZTN-a.

U konkretnom slučaju postupak je pokrenut protiv poduzetnika Fred Bobek u smislu članka 8. ZZTN-a jer su postojale indicije da je Fred Bobek ograničio svoje distributere u slobodnom određivanju prodajne cijene na način da kroz određivanje marže određuje cijenu po kojoj će distributeri, odnosno serviseri prodavati njegove proizvode, odnosno da je riječ o fiksnim prodajnim cijenama, što bi moglo predstavljati zabranjeni sporazum u smislu članka 8. ZZTN-a. Osim toga, postojale su indicije da je bar jednom d svojih distributera nametnuo obvezu nenatjecanja koja se ne može skupno izuzeti u smislu Uredbe o skupnom izuzeću vertikalnih sporazuma između poduzetnika (»Narodne novine«, broj 37/11).

Riječ je o članku 9. stavku 2. »Ugovora o distribuciji« u kojem je određeno da će u interesu Honda Marine uvoznik Fred Bobek izdati jedinstveni cjenik za Republiku Hrvatsku, s preporučenim maloprodajnim cijenama te da je prodajna marža (provizija) definirana prema tablici koja čini sastavni dio ugovora, a za proizvode koji nisu navedeni u tablici maržu će odrediti uvoznik posebno.

Nadalje, riječ je o članku 6. stavku 5. »Ugovora o servisiranju« u kojem je navedeno da je prodajna marža (provizija) 20% od MPC cjenika, a za proizvode koji nisu navedeni u tablici, maržu će odrediti uvoznik posebno.

Uz to, sporna odredba sadržana je i u »Ugovoru o distribuciji«, sklopljenom 7. siječnja 2013. između Freda Bobeka i poduzetnika […], sa sjedištem u […], u kojem je u članku 13. točki e) određeno da se prodavač obvezuje da u slučaju prestanka važenja ili raskida ugovora ne smije prodavati vanbrodske motore bilo koje druge marke ili proizvođača u trajanju od 2 godine od datuma prestanka važenja ugovora.

Tijekom postupka pred Agencijom, Fred Bobek očitovao se u podnescima zaprimljenim od 29. listopada 2015. do 8. ožujka 2017.

2. Prijedlog preuzimanja obveza od strane poduzetnika

Podnescima zaprimljenim 2. veljače 2017., 21. veljače 2017. i 8. ožujka 2017., Fred Bobek je u smislu članka 49. ZZTN-a Agenciji dostavio prijedlog preuzimanja obveze izvršenja određenih mjera, uvjeta i rokova u kojima će to učiniti, a kojim se obvezuje s distributerima i serviserima s kojima ima sklopljene Ugovore o distribuciji i Ugovore o servisiranju izmijeniti rečene ugovore na način da se izmijeni odredba članka 6. stavka 5. Ugovora o servisiranju koja glasi: »Prodajna marža (provizija) je \_od MPC cjenika, a za proizvode koji nisu navedeni u tablici, maržu će odrediti uvoznik posebno.«, tako da će navedena odredba članka 6. stavka 5. Ugovora o servisiranju glasiti: »Fred Bobek će kao pažljivi gospodarstvenik analizirati stanje na tržištu i sukladno tome izdati cjenike sa preporučenim prodajnim cijenama. Fred Bobek d.o.o. odobrava poslovnom partneru bazični rabat od \_\_\_\_\_.«

Nadalje, predlaže da se u članku 9. stavku 2. Ugovora o distribuciji koji glasi: »Prodajna marža (provizija) je definirana prema tablici koja čini sastavni dio ovog ugovora, a za proizvode koji nisu navedeni u tablici, maržu će odrediti uvoznik posebno.«, riječ marža zamijeni s riječi rabat.

Dodatno, predlaže da se u svim ugovorima o distribuciji te ugovora o servisiranju u kojima je u bilo kojem dijelu ugovora označena riječ marža, navedena riječ zamijeni s riječi rabat.

Uz to, predlaže da se u svim ugovorima u kojima postoji odredba koja glasi: »Prodavač se obvezuje da u slučaju prestanka važenja ili raskida ugovora ne smije prodavati vanbrodske motore bilo koje druge marke ili proizvođača u trajanju 2 godine od datuma prestanka važenja ugovora.«, rečena odredba briše u cijelosti.

Zaključno, predlaže da se u svim odredbama ugovora sa serviserima, distributerima i drugim partnerima, kao i cjenicima te drugim ispravama Freda Bobeka, u kojima se spominju preporučene cijene, doda naznaka da takve preporučene cijene nisu obvezujuće.

Fred Bobek obvezao se na sklapanje aneksa ugovora u roku od 3 mjeseca od dana dostave podneska kojim je dostavio prijedlog preuzimanja obveze izvršenja određenih mjera, uvjeta i rokova.

Člankom 49. stavkom 5. ZZTN-a propisano je da će Agencija namjeru prihvaćanja preuzimanja izvršenja mjera i uvjeta iz članka 49. stavka 1. ZZTN-a objaviti na svojoj internetskoj stranici u obliku skraćenog opisa predmeta i sadržaja mjera i uvjeta, uz poziv svim zainteresiranim stranama za dostavljanje pisanih primjedbi, stavova i mišljenja u roku od 20 (dvadeset) dana od dana objave poziva.

Stoga je Agencija 27. ožujka 2017., sukladno članku 49. točki 5. ZZTN-a, na mrežnim stranicama Agencije: www.aztn.hr, objavila namjeru prihvaćanja preuzimanja izvršenja mjera i uvjeta, uz javni poziv svim zainteresiranim stranama za dostavljanje pisanih primjedbi, stavova i mišljenja na prijedlog Freda Bobeka za preuzimanje obveze izvršenja određenih mjera i uvjeta te rokova u kojima će to učiniti. Rok za stavljanje primjedbi istekao je 18. travnja 2017., pri čemu Agencija nije zaprimila primjedbe na objavljeni javni poziv.

3. Analiza prijedloga Freda Bobeka o namjeri preuzimanja obveze izvršenja mjera i uvjeta te rokova u kojima će to učiniti

Vezano uz prethodno navedeno, Agencija je utvrdila kako prijedlog preuzimanja obveze izvršenja mjera i uvjeta te rokova u kojima će to Fred Bobek učiniti udovoljava formalnim uvjetima iz članka 49. stavka 1. ZZTN-a, odnosno da je podnesen nakon pokretanja postupka sukladno članku 39. ZZTN-a, a prije dostave Obavijesti o preliminarno utvrđenim činjenicama u postupku iz članka 48. ZZTN-a.

Agencija, u smislu članka 49. stavka 4. ZZTN-a, može prihvatiti preuzimanje izvršenja određenih mjera i uvjeta iz članka 49. stavka 1. ZZTN-a u slučaju kratkog trajanja povrede, suradnje poduzetnika u postupku i predlaganja mjera i uvjeta u prvih šest mjeseci vođenja postupka, te kada ocijeni da je prihvaćanje preuzimanja mjera i uvjeta iz članka 49. stavka 1. ZZTN-a svrsishodno radi bržeg uspostavljanja tržišnog natjecanja na određenom tržištu, a bez dugotrajnog vođenja postupka.

U predmetnom postupku Fred Bobek je u potpunosti surađivao s Agencijom te je prijedlog mjera i uvjeta podnio nakon pokretanja postupka, a prije dostave Obavijesti o preliminarno utvrđenim činjenicama u postupku.

Prijedlog Freda Bobeka predstavlja dobrovoljnu mjeru i razmjeran je mogućim negativnim učincima koje bi navedene sporne odredbe u neizmijenjenom sadržaju imale na tržišno natjecanje.

Također, prijedlog Freda Bobeka dovodi do bržeg uspostavljanja tržišnog natjecanja na mjerodavnom tržištu bez dugotrajnog vođenja postupka.

Osim toga, kako je već ranije navedeno, na objavljenu namjeru Agencije o prihvaćanju preuzimanja izvršenja mjera i uvjeta uz javni poziv svim zainteresiranim stranama za dostavljanje pisanih primjedaba, stavova i mišljenja na prijedlog Freda Bobeka za preuzimanje obveze izvršenja određenih mjera i uvjeta te rokova u kojima će to učiniti, nitko nije dostavio primjedbe.

Slijedom svega navedenog, Agencija je prihvatila predložene mjere i uvjete poduzetnika Fred Bobek na način na koji su one konkretizirane u podnescima Freda Bobeka zaprimljenim u Agenciji 2. veljače 2017., 21. veljače 2017. i 8. ožujka 2017.

4. Odluka Vijeća za zaštitu tržišnog natjecanja

Na temelju dostavljenih očitovanja i dokumentacije, Vijeće za zaštitu tržišnog natjecanja (dalje: Vijeće), sukladno ovlastima iz članaka 27. i 30. točke 2. ZZTN-a te članka 31. ZZTN-a, na sjednici 19/2017., održanoj 5. svibnja 2017., razmatralo je navedeni predmet te je donijelo odluku da se, u smislu članka 49. stavka 2. ZZTN-a, predložene mjere, uvjeti i rokovi Freda Bobeka prihvaćaju kao dostatni za otklanjanje negativnih učinaka i ponovnu uspostavu tržišnog natjecanja, pri čemu donošenjem ovoga rješenja Agencije postaju obvezni za Freda Bobeka.

Vijeće svoju odluku o prihvaćanju mjera, uvjeta i rokova u smislu članka 49. stavka 2. ZZTN-a temelji na tome da je Fred Bobek surađivao s Agencijom i nastojao uskladiti svoje postupanje s propisima o zaštiti tržišnog natjecanja.

Sukladno članku 49. stavku 3. ZZTN-a, rješenjem Agencija određuje rokove u kojima poduzetnik treba izvršiti mjere i uvjete iz članka 49. stavka 2. ZZTN-a, obvezuje poduzetnika na dostavu dokaza kojima potvrđuje izvršenje mjera i uvjeta u zadanom roku te utvrđuje da nema uvjeta za daljnje vođenje postupka protiv tog poduzetnika.

Stoga je Vijeće donijelo odluku kojom se, u smislu članka 49. stavka 2. i 3. ZZTN-a, prihvaćaju mjere i uvjeti koje je predložio Fred Bobek te mu je naloženo da u ostavljenom roku dostavi dokaze da je postupio sukladno točki I. izreke ovog rješenja. Nakon izvršenja mjera iz točke I. izreke ovog rješenja nema uvjeta za daljnje vođenje postupka protiv Freda Bobeka u ovom predmetu.

U smislu članka 49. stavka 7. ZZTN-a, ako u nadzoru nad provedbom mjera i uvjeta iz članka 49. stavka 1. ZZTN-a Agencija utvrdi da se Fred Bobek ne pridržava utvrđenih mjera, uvjeta i rokova iz članka 49. stavka 3. ZZTN-a, takvo postupanje smatrat će se povredom ZZTN-a te će se to utvrditi posebnim rješenjem kojim će se izreći i upravno-kaznena mjera sukladno odredbama ZZTN-a.

Slijedom svega navedenog, Agencija je na temelju odluke Vijeća odlučila kao u točkama I. do V. izreke ovog rješenja.

Prijedlog stranke u postupku za preuzimanje obveze izvršenja određenih mjera i uvjeta te rokova u svrhu otklanjanja negativnih učinaka njenog postupanja ili propuštanja postupanja na tržišno natjecanje iz članka 49. stavka 1. ZZTN-a i rješenje Agencije o prihvaćanju predloženih mjera, uvjeta i rokova koji postaju obvezni za predlagatelja, u smislu članka 49. stavaka 2. i 3. ZZTN-a, podliježu naplati upravnih pristojbi, sukladno odredbi članka 4. stavka 1. Zakona o upravnim pristojbama (»Narodne novine«, broj 115/16 dalje: Zakon o upravnim pristojbama) te članka 1. Uredbe o tarifi upravnih pristojbi (»Narodne novine«, broj 8/17; dalje: Uredba o tarifi upravnih pristojbi).

Naime, prijedlog stranke u postupku za preuzimanje obveze izvršenja određenih mjera i uvjeta te rokova u svrhu otklanjanja negativnih učinaka njenog postupanja ili propuštanja postupanja na tržišno natjecanje iz članka 49. stavka 1. ZZTN-a podliježe obvezi naplate upravne pristojbe u iznosu od 3.500,00 kuna, u smislu tarifnog broja 93. točke 4. Tarife upravnih pristojbi Uredbe o tarifi upravnih pristojbi.

Upravna pristojba u iznosu od 21.000,00 kuna za rješenje Agencije o prihvaćanju predloženih mjera, uvjeta i rokova koji postaju obvezni za predlagatelja, u smislu članka 49. stavaka 2. i 3. ZZTN-a, naplaćuje se sukladno tarifnom broju 94. točki 9. Tarife upravnih pristojbi Uredbe o tarifi upravnih pristojbi.

Navedeni iznos uplaćuje se u roku od osam (8) dana od dana dostave ovog rješenja u korist Državnog proračuna Republike Hrvatske na račun broj: HR1210010051863000160, model HR64, poziv na broj odobrenja: 5002-20833-…(navodi se OIB uplatitelja ili godina ili broj rješenja).

Sukladno odredbi članka 17. stavka 4. Zakona o upravnim pristojbama, nakon izvršene uplate obveznik uplate dužan je dokaz o obavljenoj uplati upravne pristojbe, dostaviti Agenciji žurno, a najkasnije u roku od osam (8) dana, s pozivom na poslovni broj klase: UP/I 034-03/15-01/036. Dokaz može biti preslika naloga za plaćanje (uplatnica) ako je pristojba plaćena gotovinskim nalogom, potvrda iz sustava e-Pristojba ako je pristojba plaćena putem tog sustava ili preslika izvatka računa ako je pristojba plaćena bezgotovinskim nalogom.

U slučaju da obveznik uplate upravne pristojbe ne izvrši uplatu upravne pristojbe u ostavljenom roku, Agencija će po proteku roka, sukladno članku 19. Zakona o upravnim pristojbama, od nadležne Porezne uprave zatražiti prisilnu naplatu upravne pristojbe.

Slijedom iznijetoga, Agencija je na temelju odluke Vijeća odlučila kao u točki VI. izreke ovog rješenja.

Sukladno odredbi članka 59. stavka 2. ZZTN-a, a u svezi s člankom 58. stavkom 1. točkom 9. ZZTN-a, ovo će rješenje biti objavljeno u Narodnim novinama, dok će se prema članku 59. stavku 3. ZZTN-a ono objaviti i na mrežnim stranicama Agencije.

Stoga je Agencija, na temelju odluke Vijeća, odlučila kao u točki VII. izreke ovog rješenja

UPUTA O PRAVNOM LIJEKU

Protiv ovoga rješenja nije dopuštena žalba, ali nezadovoljna stranka može tužbom pokrenuti upravni spor pred Visokim upravnim sudom Republike Hrvatske u roku od trideset (30) dana od dana dostave ovog rješenja.

Klasa: UP/I 034-03/15-01/036

Urbroj: 580-10/65-2017-091

Zagreb, 5. svibnja 2017.

Predsjednik Vijeća
 za zaštitu tržišnog natjecanja
 Mladen Cerovac, mag. iur., v. r.